
פרוטוקול מס' 32
מישיבת ועדת החינוך והתרבות
יום רביעי, יד' בכסלו התש"ס (23 בנובמבר 1999), שעה 09:00



נכחו:

חברי הוועדה:	זבולון אורלב - היו"ר
		ח"כ אמנון רובינשטיין



מוזמנים: 	פרופ' מישל אביטבול	- יו"ר המזכירות הפדגוגית, משרד החינוך
		עו"ד דורית מורג		- יועצת משפטית, משרד החינוך
		עו"ד סופי אורטשכנזי	- לשכת היועץ המשפטי, משרד החינוך
		יעל פרבר		- מתאמת השר לכנסת ולממשלה
		עו"ד עמי ברקוביץ	- לשכה משפטית, משרד המשפטים



יועצת משפטית: 	מירי פרנקל-שור
מנהלת הוועדה:		יהודית גידלי
קצרנית:		איה לינצ'בסקי




סדר היום: 	1. החלת דין רציפות - הצ"ח חינוך ממלכתי (תיקון מס' 7) (מטרות החינוך 			הממלכתי), התשנ"ט - 1998 - ח"כ אמנון רובינשטיין

החלת דין רציפות - הצ"ח חינוך ממלכתי (תיקון מס' 7) (מטרות החינוך הממלכתי),
 התשנ"ט- 1998 - ח"כ אמנון רובינשטיין


היו”ר זבולון אורלב:

	אני פותח את ישיבת ועדת החינוך בנושא הצעת חוק חינוך ממלכתי תיקון מס' 7 מטרות החינןך הממלכתי 1998 של ח"כ אמנון רובינשטיין.

	ממשרד החינוך נמצא פרופ' מישל אביטבול יו"ר המזכירות הפדגוגית. איציק כהן לא יגיע, עו"ד סופי אורטשכנזי, יעל פרבר וממשרד המשפטים עו"ד עמי ברקוביץ. אמנון פותח:

ח"כ אמנון רובינשטיין:

	להצעת חוק זו הרבה גלגולים, זו הכנסת השלישית ושר חינוך רביעי.

היו”ר זבולון אורלב:

	אבל יו"ר ראשון של ועדת החינוך.

ח"כ אמנון רובינשטיין:

 	הצעת חוק זו הוגשה בממשלה שהייתי בה שר חינוך, בכנסת  ה - 13 , עברה תהליך ארוך של גיבוש בתוך מערכת החינוך. זה הוגש מחדש. ההצעה עברה  דיונים ארוכים מאד של למעלה משנתיים במערכת החינוך, לא במשרד החינוך, אני מדגיש במערכת החינוך, כולל המועצה לחינוך ממלכתי דתי, מכיון שסעיף אחד משנה את מטרת החינוך ממלכתי דתי וההמלצה היא "והם מחנכים לחיי תורה ומצוות על פי המסורת הדתית וברוח הציונות הדתית".

	דבר שני,  שרי חינוך מאז הסכימו להצעה זו. זה היה מוכן אז, בוועדה זו, לקריאה שניה ושלישית בכנסת הקודמת, אבל בגלל עיצומי המשפטנים במשרד המשפטים זה לא הגיע לקריאה שניה ושלישית. זה היה מונח  לקריאה אבל בגלל תקלה טכנית במזכירות זה לא עבר, זה רק מקרה שזה לא התקבל. זה עבר גם פשרה עם חבר הכנסת שאקי, היתה לו הצעה דומה, זה דבר מאד מורכב שכולל פשרות על פשרות. 

	אני רוצה להדגיש דבר אחד, ההחלטה של משרד החינוך, ואני חושב שהיא מוכרת ליו”ר הוועדה, היא שמטרות החינוך יהיו אחידות לחינוך הממלכתי היהודי והערבי. זו בעיה לא קלה לנסח מטרות אחידות אבל מטעמים רבים החלטנו לא לנסח מטרות שונות לחנוך הערבי מכיון שזה היה יוצר בעיות קשות של הגדרת המטרה ומכניס לסיבוך של איך מלמדים הסטוריה וכו". לכן, הניסוח בסעיף 2 "מטרות החינוך הממלכתי" אמור להיות ישים גם לגבי החינוך הערבי וגם לגבי החינוך העברי. הסעיף העיקרי הוא - פסקה קטנה (1) "לחנך אדם להיות אוהב אדם, אוהב עמו ואוהב ארצו", זה המפתח.

	בעצם לא היו ויכוחים נוספים, היו בקשות בכנסת הקודמת כן להפריד בין החינוך היהודי לחינוך הערבי, אבל גם שר החינוך הקודם הרב יצחק לוי וגם זבולון המר, ונדמה לי שגם השר הנוכחי, לא רוצים הפרדה כזו כי הפדה כזו מחייבת מהכנסת להגדרת מטרות שנויה במחלוקת. 

	מה שאני מבקש זה להחיל את הרציפות, ואם יש הערות נוספות לדון בהם בקריאה שניה ושלישית.

היו”ר זבולון אורלב:

	יש לי שאלה טכנית. הנוסח שמונח לפנינו זה נוסח ההסתייגות המוסכמת?

ח"כ אמנון רובינשטיין:

	הפשרה עם ח"כ שאקי היתה לא לשנות בטקסט הראשון את מיקום הסעיפים.


היו”ר זבולון אורלב:

	הנייר הזה הוא הפשרה עם שאקי?

ח"כ אמנון רובינשטיין: 

	לא. הפשרה עם שאקי היתה להקדים סעיפים.

היו”ר זבולון אורלב:

	אז תנו לי את הנייר שמוסכם עם שאקי.

מירי פרנקל-שור: 

	קודם כל הועדה מחליטה על הנוסח הכחול, אז זה חוזר לוועדה, או שהיא מתחילה לדון מהכחול,  או שהיא מאמתת את הדיונים...

היו”ר זבולון אורלב:

	ומוסכם ביננו שאנחנו נסכים על...

ח"כ אמנון רובינשטיין:

	כן,  מוסכם,  הנוסח אופשר כי זה רק חילופי מספור הסעיפים, הוא ביקש להקדים את "לימוד תולדות ארץ ישראל בתולדות העם היהודי" במקום 9, 10 ל-  2,3.

עו"ד דורית מורג: 

	מאחר שהיתה השביתה של המשפטנים הנוסח המוזכר לא הוסכם.

ח"כ אמנון רובינשטיין: 

	בגלל טעות שלי זה לא עלה בכנסת. 

מירי פרנקל - שור: 

	זה כבר אושר ע"י הגברת נוגה ענתבי.

ח"כ אמנון רובינשטיין: 

 	אני רוצה להזכיר שהיה עוד שינוי  שאני מקבל בשמחה ,בסעיף קטן (2) "להנחיל את ערכי ההכרזה על מדינת ישראל כמדינה יהודית דמוקרטית". אבל זה אחרי החלת הרציפות.

היו”ר זבולון אורלב:

	הדיון פה הוא האם אנו רוצים להחיל את הרציפות ולחסוך את הקריאה הטרומית והקריאה הראשונה. נכון?

ח"כ אמנון רובינשטיין: 

	בעצם סעיף 2 מדבר על מדינת ישאל כמדינה יהודית דמוקרטית רק מפריד ואומר "להנחיל את ערכי מדינת ישראל", ז"א שמדינת ישראל היא מדינה יהודית.




היו”ר זבולון אורלב:

	הוא לא אומר את זה ברחל בתך הקטנה. צריך להמיר את זה. חברי כנסת ערבים מסכימים לחוק הזה?

ח"כ אמנון רובינשטיין: 
 
	אני לא חושב.  הם הסכימו בשעתו, אבל עכשיו, זה עבר פה אחד בכנסת ה- 13. אבל היום יש רוח קצת שונה.

היו”ר זבולון אורלב:

	זה עבר פה אחד בכנסת ה- 13?

ח"כ אמנון רובינשטיין: 

	כן.

היו”ר זבולון אורלב:

	מי צריך להציג את זה במליאה, אני?

מירי פרנקל-שור:

	זו רק הודעה שאתה מבקש מהמליאה להחיל רציפות ואז יש שבועיים לכל סיעה להביע הסתייגות.

היו”ר זבולון אורלב:

	ואם הסיעות הערביות מתנגדות מה קורה אחרי זה?

מירי פרנקל-שור:

	יש הצבעה

היו”ר זבולון אורלב:

	יש הצבעה, אין דיון?

מירי פרנקל-שור: 

	כל אחד אומר את דברו. הסיעה שמתנגדת אומרת את דברה.

עו"ד דורית מורג:

	אבל יהיה דיון בוועדה?

מירי פרנקל-שור:

	בוועדה יהיה דיון רק אחרי החלת הרציפות.

עו"ד דורית מורג:

	בסדר.  אנחנו בעד להחיל רציפות וכן לקיים דיון בוועדה, כי הדברים לא הונחו היום בצורה מסודרת.


היו”ר זבולון אורלב:

	השר עוד לא ראה את הדבר הזה.

עו"ד דורית מורג:

	ראה, אבל לא התקיים דיון.

היו”ר זבולון אורלב:

	מציע ההצעה הבטיח לי שהוא ידבר עם שר החינוך שלא יהיה קושי.

יעל פרבר:

	השר תומך ברציפות הוא ביקש ממזכיר הממשלה.

עו"ד דורית מורג:

אין מחלוקת לגבי הרציפות

היו”ר זבולון אורלב:

	גם משרד  החינוך תומך בהחלת הרציפות משרד המשפטים תומך בהחלת הרציפות, הוועדה תומכת בהחלת הרציפות. מי בעד ירים את ידו.

כולם בעד. תודה רבה לכם.


הישיבה ננעלה בשעה 09:15.














